ഇങ്ങനെയുമുണ്ട് കരുതല് പെണ്കുട്ടിക്ക് പോലീസിന്റെ പരീക്ഷാസഹായം തൃശൂര്: സാര്, എന്നെ സഹായിക്കാമോ? പരിഭ്രമിച്ചു ഓടിയെത്തിയ പെണ്കുട്ടി പറഞ്ഞപ്പോള് സിവില് പോലീസ് ഓഫീസര് സി.പി. സുധീഷ് ആദ്യം പകച്ചു. പിന്നീട് കുട്ടിയെ ആശ്വസിപ്പിച്ചു. കാര്യം പറയൂ. പി.എസ്.സി. പരീക്ഷയ്ക്കു വന്നതാണെന്നും ഹാള്ടിക്കറ്റെടുക്കാന് മറന്നുവെന്നും പെണ്കുട്ടി പറഞ്ഞു. സുധീഷ് ഉടന് ജാഗ്രതയോടെ പ്രവര്ത്തിച്ചു. അധികം വൈകാതെ ഹാള്ടിക്കറ്റുമായി ട്രാഫിക് പോലീസിന്റെ ജീപ്പ് അവരുടെ മുന്നിലെത്തി. ശുഭാന്ത്യം. തൃശൂര് കെ.എസ്.ആര്.ടി.സി. ബസ്സ്റ്റാന്ഡില് കഴിഞ്ഞദിവസം രാവിലെ 9.30 നായിരുന്നു സംഭവം. തൃശൂരിലെ ടെക്നിക്കല് സ്കൂളിലാണ് പെണ്കുട്ടിക്ക് പരീക്ഷയെഴുതേണ്ടിയിരുന്നത്. നഗരത്തിലെത്തിയപ്പോഴാണ് ഹാള്ടിക്കറ്റ് എടുക്കാന് മറന്നുവെന്ന് മനസിലായത്. 10 ന് പരീക്ഷാഹാളില് റിപ്പോര്ട്ട് ചെയ്യണം. എന്തുചെയ്യുമെന്ന ആശങ്കയിലായിരുന്നു അവള്. മൊബൈലില് പി.എസ്.സിയുടെ വെബ്സൈറ്റെടുത്ത് ഹാള് ടിക്കറ്റ് ഡൗണ്ലോഡ് ചെയ്യാന് സുധീഷ് ആവശ്യപ്പെട്ടു. തുടര്ന്ന് പെണ്കുട്ടിയോട് ഹാള്ടിക്കറ്റ് തന്റെ ഫോണിലേക്കയയ്ക്കാന് പറഞ്ഞു. വാട്സ്ആപ്പ് വഴി അതുനേരെ ട്രാഫിക് പോലീസ് സ്റ്റേഷനിലേക്ക് അയച്ചുകൊടുത്തു. സുധീഷ് ആവശ്യപ്പെട്ടതനുസരിച്ച് സ്റ്റേഷനില് ഡ്യൂട്ടിയിലുണ്ടായിരുന്ന മറ്റൊരു പോലീസുദ്യോഗസ്ഥന് പ്രിന്റ് ഔട്ട് എടുത്ത് ജീപ്പില് കെ.എസ്.ആര്.ടി.സി. സ്റ്റാന്ഡിലെത്തി. ഹാള്ടിക്കറ്റ് കൈയിലെത്തിയപ്പോള് പെണ്കുട്ടിക്കുണ്ടായ ആശ്വാസം എത്ര വലുതായിരുന്നുവെന്ന് സുധീഷിനു മനസിലായി. കുട്ടിയെ ഉടനെ ഓട്ടോറിക്ഷയില് കയറ്റി പരീക്ഷാകേന്ദ്രത്തിലേക്ക് പറഞ്ഞയച്ചു. വിജയാശംസകളും നേര്ന്നു. സിവില് പോലീസ് ഓഫീസര്മാരായ സി.പി. സുധീഷ്, എ.കെ. ശരത്, ശ്രീജിത്ത് എന്നിവരാണ് തക്കസമയത്ത് ഇടപെട്ട് പ്രശ്നം പരിഹരിച്ചത്.